Risti-suoliluunivelen varjoainetutkimus ja puudutus

Sinulle on varattu aika SI-nivelen artrografiaan ja – puudutukseen eli risti-suoliluunivelen varjoainetutkimukseen ja puudutukseen. Toimenpiteessä SI-niveleen ruiskutetaan puuduteaine-kortisoniseosta. Toimenpide tehdään läpivalaisukontrollissa, joten siinä käytetään röntgensäteilyä.

Toimenpiteeseen valmistautuminen

Toimenpiteen suunnittelun yhteydessä lähettävä lääkäri harkitsee, onko mahdollisesti käytössäsi olevien verenohennuslääkkeiden tauotus tarpeellista ennen toimenpidettä. **Ota yhteyttä toimenpideajan antaneeseen yksikköön mahdollisimman pian, jos käytät veren hyytymiseen vaikuttavia lääkkeitä, eikä näiden lääkkeiden tauottamisesta tai normaalista jatkamisesta ole sovittu.** Ota yhteyttä myös, jos sinulla on puudutusaine-, varjoaine- tai jodiyliherkkyys tai olet raskaana.

Tarvittaessa sinulta otetaan verikoe vuototaipumuksen määrittämiseksi joko omassa terveyskeskuksessasi tai OYS:ssa. Verikokeisiin liittyvä ohjeistus löytyy ajanvarauskirjeestä.

Toimenpidepäivänä saat syödä ja juoda normaalisti. Naispotilaalta (n. 12–50 v) tiedustellaan ennen toimenpidettä raskauden mahdollisuutta, sillä SI-nivelen varjoainetutkimusta ja puudutusta ei yleensä tehdä raskaana olevalle.

Suosittelemme sinua käyttämään yleisiä kulkuneuvoja. Alaraajoissa voi toimenpiteen seurauksena esiintyä ohimenevää tunnottomuutta usean tunnin ajan, joten et voi itse ajaa autoa toimenpiteen jälkeen toimenpidepäivänä. Jos tulet omalla autolla, kotimatkaa varten täytyy olla toinen kuljettaja.

Toimenpiteen suorittaminen

Toimenpiteen aikana olet toimenpidepöydällä vatsallaan. Hoidettavan kohdan ihoalue pestään ja peitellään steriileillä liinoilla. Ihon puuduttamisen jälkeen röntgenlääkäri vie ohuen neulan läpivalaisuohjauksessa SI-niveleen. Neulan oikea sijainti varmistetaan pienellä määrällä varjoainetta, minkä jälkeen neulan kautta ruiskutetaan puudute-kortisoniseos hoidettavalle alueelle. Valmistelu mukaan lukien toimenpide kestää noin ½-1 tuntia.

Toimenpiteen jälkeen huomioitavaa

Toimenpiteen jälkeen saat liikkua vapaasti, jos jalalla pystyy varaamaan. Toimenpide voi ohimenevästi lisätä selkäkipua ja tunnottomuutta. Tarvittaessa voit levätä röntgenosastolla, kunnes jalan tunto on palautunut (yleensä ½ - 2 tuntia). Pistospaikan kastelua ja rasitusta tulee välttää toimenpidepäivän ajan. Jos toimenpidepäivä on sinulle työpäivä, saat siitä sairauslomatodistuksen.

Oireisiin tai hoidon vaikutuksiin liittyvissä asioissa ota yhteyttä toimenpideajan antaneeseen yksikköön (poliklinikka tai osasto, puhelinnumero ajanvarauskirjeessä).

Yhteystiedot

Toimenpide tehdään Oulun yliopistollisen sairaalan Keskusröntgenissä, sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4, 1. kerros, aula 2.

Tiedustelut arkisin p. (08)315 3290 tai 040 134 4315 klo 8–15.